דיסקוגרפיית האלבומים של מדונה

| דיסקוגרפיה של מדונה |
| --- | --- |
  מדונה במהלך הקידום של Madame X‏ (2019), אלבומה התשיעי שהגיע לראש הבילבורד 200.
 אלבומי אולפן ↙:  14
 אלבומי הופעה ↙:  6
 אלבומי אוסף ↙:  7
 פסקולים ↙:  3
 מהדורות מוגבלות ↙:  37
 הערות שוליים
הזמרת-יוצרת האמריקאית מדונה הוציאה 14 אלבומי אולפן, שלושה פסקולים, שישה אלבומי הופעות, שבעה אלבומי אוסף ו-37 מהדורות מוגבלות. מדונה, שהוכרה כאמנית הנמכרת ביותר בעולם בכל הזמנים על ידי גינס שיאי עולם, צברה מכירות שיא של יותר מ-300 מיליון עותקים ברחבי העולם. בהודעה לעיתונות שלהם משנת 2006, הפדרציה הבין-לאומית לתעשייה הפונוגרפית (IFPI) אישרה שהאלבומים של מדונה לבדה נמכרו ביותר מ-200 מיליון עותקים ברחבי העולם. היא הוכתרה על ידי איגוד תעשיית ההקלטות האמריקאי (RIAA) כאמנית הרוק הנמכרת ביותר במאה ה-20 והאמנית השלישית בעלת המכירות הגבוהות ביותר בארצות הברית, עם 64.5 מיליון יחידות אלבומים שנמכרו. היא מחזיקה בשיא כל הזמנים לאמנית שהאלבומים שלה הגיעו למקומות הראשונים במצעדי אלבומים בשוקי המוזיקה הגדולים ביותר ברחבי העולם, כדוגמת אוסטרליה, גרמניה והממלכה המאוחדת.
בשנת 1982, מדונה חתמה על חוזה הקלטות עם סייר רקורדס, חברת תקליטים בבעלות האחים וורנר. ההוצאה הראשונה שהופצה דרך חברת התקליטים הייתה אלבום הבכורה שלה, Madonna (1983). הוא הגיע בשיאו למקום השמיני במצעד הבילבורד 200 וקיבל את תואר הפלטינה המחומשת על ידי איגוד תעשיית ההקלטות האמריקאי (RIAA). לאחר יציאת אלבום הבכורה, הוציאה מדונה את אלבום האולפן השני שלה, Like a Virgin (1984), שהפך לראשון שלה שהגיע לראש מצעדי האלבומים במדינות שונות וקיבל את תואר היהלום על ידי ה-RIAA. אלבום האולפן השלישי שלה, True Blue (1986), הגיע למקום הראשון ב-28 מדינות, שבר שיאים וזכה פעם אחת בתואר האלבום הנמכר ביותר על ידי אישה בכל הזמנים במהדורת 1992 של גינס שיאי עולם. במהלך 1987, היא הוציאה שני אלבומים שהגיעו למעמד פלטינה בארצות הברית: הפסקול Who's That Girl ואלבום הרמיקס הראשון שלה, You Can Dance. אלבום האולפן הרביעי של מדונה, Like a Prayer (1989), הפך אותה לאישה עם מרבית האלבומים בבילבורד 200 במקום הראשון בשנות ה-80 (ושני בסך הכול, מאחורי ברוס ספרינגסטין בלבד).
מדונה החלה את שנות ה-90 עם הוצאת הפסקול I'm Breathless (1990), שהכיל שירים מהסרט "דיק טרייסי" ובהשראתו, ואלבום הלהיטים הראשון שלה, The Immaculate Collection (1990). האחרון הפך לאלבום היהלום השני שלה בארצות הברית ונשאר אלבום האוסף הנמכר ביותר בכל הזמנים של אמן סולו עם מכירות עולמיות של למעלה מ-30 מיליון עותקים. ב-1992, ייסדה חברת תקליטים משלה, מאבריק רקורדס, כמיזם משותף עם טיים וורנר. היא קיבלה מקדמה של 60 מיליון דולרים ו-20% תמלוגים מהליכי המוזיקה, השיעור הגבוה ביותר בתעשייה באותה התקופה, שהשתווה רק לזה של מייקל ג'קסון. ההוצאות הבאות שלה שהופצו דרך מאבריק היו אלבומי האולפן, Erotica (1992) ו-Bedtime Stories (1994) ו-Something to Remember (1995). כולם הגיעו למעמד רב-פלטינה בארצות הברית. אלבומה הנמכר ביותר באותו העשור היה Ray of Light (1998) שנמכר בלמעלה מ-16 מיליון עותקים.
לאחר שצברה חמישה אלבומים במקום השני במצעד הבילבורד 200 במהלך שנות ה-90, מדונה חזרה לראש המצעד עם Music (2000). האלבום נמכר בלמעלה מ-11 מיליון עותקים ברחבי העולם, מתוכם ארבעה מיליון נמכרו בעשרת הימים הראשונים ליציאתו. היא המשיכה את הרצף שלה עם אלבומי האולפן American Life (2003) ו-Confessions on a Dance Floor (2005); האחרון הגיע למקום הראשון במצעדי האלבומים ב-40 מדינות עם מכירות עולמיות של למעלה מ-10 מיליון עותקים. ב-2007, מדונה חתמה על עסקת 360 (אנ') עם לייב ניישן תמורת 120 מיליון דולרים. החוזה שנותר לה עם האחים וורנר הסתיים עם הוצאת אלבום האולפן האחד-עשר שלה, Hard Candy (2008), ואלבום הלהיטים המקיף ביותר שלה באותה העת, Celebration (2009). באמצעות השותפות שלה בלייב ניישן, מדונה חתמה על חוזה של שלושה אלבומים עם אינטרסקופ רקורדס ב-2011. MDNA (2012) היה להוצאה הראשונה שלה עם חברת התקליטים, שסימנה את אלבום האולפן החמישי שלה שהופיע לראשונה במקום הראשון בבילבורד 200. אחריו יצאו Rebel Heart (2015) ו-Madame X (2019), שהאחרון משניהם היה לאלבומה התשיעי שהגיע למקום הראשון בבילבורד 200. בשנת 2021, מדונה הודיעה על חזרתה לוורנר מיוזיק גרופ בשותפות עולמית שמעניקה לחברת התקליטים את כל קטלוג המוזיקה המוקלט שלה, כולל שלושת האלבומים האחרונים שהוציאה דרך אינטרסקופ. במסגרת החוזה, מדונה השיקה סדרת מהדורות מחודשות של קטלוג שלה החל משנת 2022, לציון 40 שנה לקריירה המוזיקלית שלה.